Uitdaging op uitdaging vir ma en gestremde dogter | Maroela Media
Madeleine van Staden saam met haar dogter, Shanel. (Foto: Verskaf)
Madeleine van Staden (53) van Bethal in Mpumalanga stap die enkelouerskapspad al 19 jaar lank. Een jaar nadat haar dogter, Shanel, op 20 April 2002 gebore is, het haar man uit die huis uit getrek, maar hy het hulle steeds finansieel ondersteun. Dit het Madeleine egter steeds alleen met al die fisieke en emosionele uitdagings van 'n spesialebehoefte-ouer gelos.
Shanel se toestand (serebrale gestremdheid) het 'n groot invloed op haar gedrag en ontwikkeling. Sy kon nog nooit regtig praat nie en skree baie om te probeer kommunikeer. Shanel kon tot driejarige ouderdom nog nie loop nie, maar het toe geleidelik begin loop. Op vier jaar kon sy self loop, al het sy baie moeg geword. Hulle het haar in 'n kleuterskool geplaas, maar die kleuterskool het Madeleine aangeraai om haar na 'n spesiale skool te stuur weens al die uitdagings wat sy by die kleuterskool ondervind het.
Shanel was daarna in twee spesiale skole wat haar goed ondersteun het, maar op negejarige ouderdom het sy by die skool geval en kon daarna nooit weer loop nie. Ná die ongeluk was die dokter se terugvoer dat Shanel se serebellum nooit ontwikkel het nie, en hy het verduidelik dat dit die rede vir al haar uitdagings is.
Shanel se pa is op 19 Februarie 2016 dood. Sy afsterwe het Madeleine aan skerwe gelaat, aangesien sy van toe af self vir hulle 'n finansiële heenkome moes probeer vind. Voordat Madeleine haar dogter permanent moes versorg, was sy die skoolhoof van 'n preprimêre skool. Sy kon sedertdien nog nie weer na haar beroep terugkeer nie omdat haar dogter haar volle aandag nodig het.
Tans moet Madeleine en Shanel verhuis, maar sy sukkel geweldig om 'n woonstel in Bethal te kry wat mense met gestremdhede huisves. Shanel is ook vanjaar op 14 September ernstig beseer toe 'n gedeelte van 'n betonmuur op haar geval het toe sy uit haar elektriese rolstoel moes klim om haarself oor 'n trappie te dra om hul huis binne te gaan. Shanel wag ook op 'n operasie nadat haar oortromme gebars het.
Madeleine is een van baie enkelouers met spesialebehoeftekinders wat op 'n daaglikse grondslag geweldig uitgedaag word. Hulle voer daagliks 'n stryd om oorlewing, want as jy nie geldbronne het wat kan help met behandeling en versorging nie, is daar letterlik geen billike nasionale hulp wat aan ouers gebied word nie.
Dit is ons verantwoordelikheid om as gemeenskap saam te staan en spesialebehoefte-ouers te help waar ons kan.
Moet nie iemand in 'n rolstoel in die openbaar uitsonder nie, maar hanteer hulle soos jy enigiemand anders sou hanteer.
As jy 'n ouer in die openbaar met ontoereikende geriewe of 'n siek kind sien sukkel, vra of jy kan help.
'n Groot glimlag help enigiemand as hulle in 'n moeilike situasie is.
As jy na aan die ouer van 'n spesialebehoeftekind is, moedig hulle aan om rustyd te beplan, en help hulle om dit te verwesenlik.
Ek het soveel om oor en voor Dankbaar te Wees !!
Baie sterkte, het ook 'n gestremde (kwadrupleeg) kind wat baie liefde nodig het. Mag jy krag ontvang vir elke oomblik.